b'\n_START_ARTICLE_\nWarren Weaver\n_START_PARAGRAPH_\nWarren Weaver (17. hein\xc3\xa4kuuta 1894 Reedsburg, Wisconsin, Yhdysvallat \xe2\x80\x94 24. marraskuuta 1978 New Milford, Connecticut) oli yhdysvaltalainen matemaatikko ja konek\xc3\xa4\xc3\xa4nt\xc3\xa4misen uranuurtaja._NEWLINE_Weaver opiskeli Wisconsinin yliopistossa. Ensimm\xc3\xa4isen maailmansodan aikana h\xc3\xa4n palveli Yhdysvaltain ilmajoukoissa. Sodan j\xc3\xa4lkeen h\xc3\xa4n suoritti Wisconsinissa tohtorintutkinnon vuonna 1921 ja opetti siell\xc3\xa4 matematiikkaa vuosina 1920\xe2\x80\x931932. Tutkimusty\xc3\xb6ns\xc3\xa4 ohella Weaver hoiti useita luottamusteht\xc3\xa4vi\xc3\xa4 mm. Rockefeller-s\xc3\xa4\xc3\xa4ti\xc3\xb6ss\xc3\xa4, Sloan\xe2\x80\x93Kettering-instituutissa ja Amerikan tieteenedist\xc3\xa4misseurassa._NEWLINE_Weaverin keskeisiin tutkimusaloihin kuuluivat todenn\xc3\xa4k\xc3\xb6isyys, informaatioteoria ja tilastotiede. Yhdess\xc3\xa4 Claude Shannonin kanssa h\xc3\xa4n kehitti viestinn\xc3\xa4n matemaattista teoriaa. He julkaisivat klassisen teoksensa The Mathematical Theory of Communication vuonna 1949. Weaver kehitteli my\xc3\xb6s konek\xc3\xa4\xc3\xa4nt\xc3\xa4misen teoriaa: digitaalisilla tietokoneilla voitaisiin k\xc3\xa4\xc3\xa4nt\xc3\xa4\xc3\xa4 teksti\xc3\xa4 luonnollisesta kielest\xc3\xa4 toiseen._NEWLINE_Weaver oli my\xc3\xb6s k\xc3\xa4\xc3\xa4nn\xc3\xb6stutkimuksen edell\xc3\xa4k\xc3\xa4vij\xc3\xa4. H\xc3\xa4n ker\xc3\xa4ili Liisan seikkailut ihmemaassa -romaanin k\xc3\xa4\xc3\xa4nn\xc3\xb6ksi\xc3\xa4 ja tarkasteli tutkielmassaan Alice in many tongues: The translations of Alice in Wonderland (1964) k\xc3\xa4\xc3\xa4nn\xc3\xb6sten historiaa sek\xc3\xa4 pyrki vertailemaan eri k\xc3\xa4\xc3\xa4nn\xc3\xb6smenetelmi\xc3\xa4 tieteellisesti.'